KIRJALLINEN KYSYMYS E-2461/00 esittäjä(t): Alexander de Roo (Verts/ALE) komissiolle. Korvaukset Biesboschin läpi kulkevan luotijunan aiheuttamasta vahingosta.



Virallinen lehti nro 113 E , 18/04/2001 s. 0101 - 0102



KIRJALLINEN KYSYMYS E-2461/00 esittäjä(t): Alexander de Roo (Verts/ALE) komissiolle (24. heinäkuuta 2000) Aihe: Korvaukset Biesboschin läpi kulkevan luotijunan aiheuttamasta vahingosta Onko komissio tietoinen, että tuleva luotijunarata Amsterdamista Brysseliin kulkee Biesboschin kansallispuiston, joka on lintu- ja luonnonympäristöalue, länsiosan läpi? Onko komissio tietoinen, että Alankomaiden hallitus on luvannut korvata syntyneen vahingon Biesboschin alueen sisäpuolella? Katsooko komissio, että luonnon monimuotoisuuden kannalta olisi parempi, että vahinko korvattaisiin Biesboschin ulkopuolella, ja vältettäisiin siten nettotappio? Jos vastaus on myönteinen, onko komissio valmis pyytämään Alankomaiden viranomaisia tarkistamaan korvaussuunnitelmat Biesboschin luonnonpuiston sisällä? Margot Wallströmin komission puolesta antama vastaus (27. syyskuuta 2000) Komissio ei ole tietoinen siitä, että tuleva Amsterdamin ja Brysselin välinen Hogesnelheidslijn-Zuid -rautatielinja kulkee Biesboschin länsiosan läpi. Biesbosch on nimetty luonnonvaraisten lintujen suojelusta 2 päivänä huhtikuuta 1979 annetun neuvoston direktiivissä 79/409/ETY(1) tarkoitetuksi erityissuojelualueeksi, ja Alankomaat on ehdottanut sen nimeämistä luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY(2) tarkoitetuksi yhteisön tärkeänä pitämäksi alueeksi. Direktiivin 92/43/ETY 6 artiklan 3 kohdan mukaan kaikki suunnitelmat tai hankkeet, jotka saattavat vaikuttaa yhteisön tärkeänä pitämään alueeseen merkittävästi, on arvioitava asianmukaisesti sen kannalta, miten ne alueeseen vaikuttavat. Kansalliset viranomaiset antavat hyväksyntänsä hankkeelle vasta varmistuttuaan siitä, että se ei vaikuta alueeseen epäedullisesti, ja kuultuaan tarvittaessa kansalaisia. Direktiivin 92/43/ETY 6 artiklan 4 kohdan mukaan, jos alueelle aiheutuvien vaikutusten arvioinnin kielteisestä tuloksesta huolimatta ja vaihtoehtoisten ratkaisujen puuttuessa hanke on kuitenkin toteutettava erittäin tärkeistä, yleisen edun kannalta pakottavista syistä, jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000-verkko kokonaisuutena säilyy johdonmukaisena. Jäsenvaltion on ilmoitettava komissiolle toteutetut korvaavat toimenpiteet. Direktiivin 92/43/ETY 7 artiklan mukaan kyseisen direktiivin 6 artiklan 3 ja 4 kohdassa säädetyt velvoitteet eivät koske ainoastaan yhteisön tärkeänä pitämiä alueita vaan myös erityissuojelualueita. Alankomaiden viranomaiset eivät ole vielä ilmoittaneet komissiolle korvaavista toimenpiteistä, joita Biesboschissa aiotaan toteuttaa rautatielinjan rakentamisen takia, kuten direktiivin 92/43/ETY 6 artiklan 4 kohta velvoittaa. Koska rautatielinjaa ei kuitenkaan ole vielä rakennettu, toimenpiteisiin ei vielä ole tarvetta eikä komissiolle tarvitse niistä ilmoittaa. Komissio on pyytänyt Alankomaiden viranomaisilta tietoja direktiivin 79/409/ETY ja direktiivin 92/43/ETY sekä tiettyjen julkisten ja yksityisten hankkeiden ympäristövaikutusten arvioinnista 27. päivänä kesäkuuta 1985 annetun direktiivin 85/337/ETY(3) soveltamisesta Hogesnelheidslijn-Zuid -rautatielinjan tapauksessa. Jos Alankomaiden vastauksesta ilmenee, että kaikilta osin ei ole toimittu edellä mainittujen direktiivien mukaisesti, komissio varmistaa epäröimättä kaikin tarvittavin toimenpitein, että Alankomaiden viranomaiset noudattavat täysin kyseisten direktiivien säännöksiä. (1) EYVL L 103, 25.4.1979. (2) EYVL L 206, 22.7.1992. (3) EYVL L 175, 5.7.1985.